《绮罗香 题同里许翁双美图》
清代·鲍之芬

竹抱孙枝，桐垂美荫，人在小山幽处。写出秋心，水镜倒沉天宇。

劳旧梦、世外烟霞，品新诗、闲中风趣。问仙居、丁卯桥边，姓名更续昔时许。

明珠双换白璧，还似娇梅倩杏，紫云红雨。玉管金炉，消遣慧烟香缕。

正好是、公子归来，莫漫言、诗人老去。斗轻盈、燕燕莺莺，嫩凉生白苧。

作者简介：鲍之芬，字药缤，一字浣云，丹徒人。诸生鲍皋女，户部郎中之钟妹，徐某室。与姊之蕙、之兰并工吟咏。